**Spoštovane bajtarice, bajtarji, cenjeni ljubitelji planin!**

**V imenu PD Bajtar in v svojem imenu vas prav lepo pozdravljam in želim, da danes uživate in se prijetno počutite med nami. Še posebej pozdravljam v naši sredini župana Občine Kamnik g. Marjana Šarca…**

 **V uvodnem delu naj povem še to, da nam Slovencem očitajo, da premalo beremo, s tega razloga bom svoj uvodni prispevek prebral, in še to, da naslov prireditve bajtarski golaž ne pomeni nek kulinarični dogodek ali bog ne daj, da bi kuhali bajtarje. Gre za 83 let staro tradicijo po kateri vsako prvo soboto v oktobru od gospodarjev planine prevzamemo ključ planine in začnemo z zimsko sezono. K temu pomembnemu dogodku pa gotovo sodi tudi slastni golaž, ki že diši in ga bomo, kolikor ga bo bajtarski farovž požegnal, tudi z veseljem pojedli.**

**Začetek bajtarske sezone je tudi priložnost za predstavitev že doseženega ter tudi želja in načrtov za prihodnje. Pa tudi za doživetje utripa kulture in zahvala pašnim skupnostim, žičničarjem, gostincem, donatorjem in seveda našim zagnanim posameznikom, ki se jim bomo oddolžili s podelitvijo značk, priznanj in zahval.**

**Za bajtarje že od nekdaj velja, da smo vesela družba, ki prihaja z vseh koncev Slovenije. Bajtarski farovž je vedno predstavljal svojevrstno opozicijo posvetni in cerkveni oblasti. Imamo svojega župana, policaja pa tudi fajmoštra. Ni slučajno, da so pastirsko kočo pred nami poimenovali kar v parlament. S satiro smo se vedno odzvali na dolinske neumnosti in, lahko nam verjamete, da nam aktualnih tem nikoli ni manjkalo, nasprotno, vedno več jih je.**

**S ponosom tudi povemo, da že od same ustanovitve društva preraščamo klasično planinsko društvo, s svojim poslanstvom pa postajamo pomemben del kulturne dediščine Velike planine. Iz naših vrst so izhajali možje, ki so s svojim delom za vedno zaznamovali to dediščino. Naj samo omenim Mira Repiča, Naceta Novaka, Miha Habjana – Mihola, Petra Dolinška in Vlasta Kopača. Slednjemu smo skupaj s pašnimi skupnostmi Velike, Male in Gojške planine ob 100 letnici rojstva 1. junija postavili spominsko obeležje, bajtarji pa smo v spodnjih prostorih Domžalskega doma ob tem jubileju pripravili tudi priložnostno razstavo o njegovem delu in življenju na naši planini.**

**Bajtarji z Velike, Male in Gojške planine, ki so čez zimo še po drugi svetovni vojni praktično zasedali vse pastirske koče, so v zadnjih desetletjih doživeli usodo brezglavega novodobnega modernizma, ki je postoril svoje. Danes lahko »prave« bajtarje ali najemnike koč čez zimo naštejemo na prste obeh rok. Ob polnih ustih trajnostnega razvoja pa je pomenljivo tudi dejstvo, da je na planini vsako leto manj pastirjev.**

**Ne idealiziram preteklosti, zavedam se tudi, da je oživljanje nečesa, kar ni več živo nevarno, ker se rado izrodi, verjamem pa v izročilo preprostih kmečkih pastirjev, ki so tudi z bajtarji ohranili pomemben del te dediščine in to smo dolžni spoštovati in jo varovati. Razvoj Velike planine bo vzdržen le če ga bomo skupaj oblikovali.**

**Svoj prispevek zaključujem z zahvalo, da ste danes z nami in željo, da vas varen korak spremlja še naprej.**

**Hvala za vašo pozornost!**

**Besedo prepuščam vaši vestni kulturnici Heleni Plahuta.**

 **Vinko Poličnik**

**Rakovo, 4. 10. 2013**